乞藥有感呈梅聖俞
作者：歐陽修
朝代：宋

paragraphs: 宣州紫沙合，圓若截郫筒。
偶得今十載，走宦南北東。
持之聖俞前，乞藥戒羸僮。
聖俞見之喜，遽以手磨礱。
謂此吾家物，問誰持贈公。
因嗟與君交，事事無不同。
憶昔初識面，青衫游洛中。
高標不可揖，杳若雲間鴻。
不獨體輕健，目明仍耳聰。
爾來三十年，多難面憂攻。
君晚得奇藥，靈根斸離宮。
其狀若狗蹄，其香比芎藭。
愛君方食貧，面色悅以豐。
不憚乞餘劑，庶幾助衰衰癃。
平時一笑歡，飲酒各爭雄。
向老面病出，區區論藥功。
衰盛物常理，循環勢無窮。
寄語少年兒，慎勿笑兩翁。